b'\n_START_ARTICLE_\nMichael Kristiansen\n_START_SECTION_\nUddannelse\n_START_PARAGRAPH_\nKristiansen, der er opvokset p\xc3\xa5 Vestamager, er uddannet journalist fra Danmarks Journalisth\xc3\xb8jskole i 1989. Kristiansen har tidligere h\xc3\xa6vdet at have en uddannelse som mag.art. i film- og medievidenskab fra K\xc3\xb8benhavns Universitet, hvilket bl.a. fremg\xc3\xa5r af omslaget p\xc3\xa5 hans biografi om Niels Helveg Petersen fra 1996, men han har kun taget kurser p\xc3\xa5 denne uddannelse._NEWLINE_I 2012 blev det afsl\xc3\xb8ret, at Michael Kristiansen i sin ans\xc3\xb8gning til Anders Fogh Rasmussen som personlig r\xc3\xa5dgiver kaldte sig cand.phil. i filmvidenskab fra K\xc3\xb8benhavns Universitet, til trods for at han aldrig har f\xc3\xa6rdiggjort uddannelsen.\n_START_SECTION_\nKarriere\n_START_PARAGRAPH_\nHan begyndte som reporter p\xc3\xa5 Weekendavisen i 1989 og har gennem sin karriere fungeret som redakt\xc3\xb8r p\xc3\xa5 Berlingske Tidende, Politiken og Euroman, hvor han var 1989-93. Han foretog i 1997 et skift til kommunikationsbranchen, hvor han i perioden 1997-1998 besad jobbet som informationschef i L\xc3\xa6geforeningen. Derudover sad han 1998-1999 som partner i kommunikationsfirmaet Cobrus. Fra 1999-2001 var han pressechef i partiet Venstre, indtil han i 2001 blev s\xc3\xa6rlig r\xc3\xa5dgiver for statsminister Anders Fogh Rasmussen, hvor han sammen med sin forg\xc3\xa6nger Henrik Qvortrup blev nogle af de f\xc3\xb8rste r\xc3\xa5dgivere, der for alvor blev kendt som s\xc3\xa5kaldte "spindoktorer". Netop Michael Kristiansen og Henrik Qvortrup till\xc3\xa6gges ofte rollerne som de gr\xc3\xa5 eminencer bag Anders Fogh Rasmussens politiske succes. _NEWLINE_Michael Kristiansen valgte i 2005 at fratr\xc3\xa6de sit job som s\xc3\xa6rlig r\xc3\xa5dgiver for statsministeren. Dette skete i forl\xc3\xa6ngelse af, at Ekstra Bladet havde fundet frem til et ekstravagant forbrug af taxa og telefon p\xc3\xa5 det offentliges regning \xc3\xb8jensynligt beg\xc3\xa5et af Michael Kristiansens k\xc3\xa6reste. Michael Kristiansen har siden sin afsked med rollen som r\xc3\xa5dgiver for statsministeren, startet eget kommunikationsfirma og arbejder sidel\xc3\xb8bende for Danske Bank, hvor han pr. 1. oktober 2005 blev antaget som ekstern konsulent._NEWLINE_I 2007 blev han v\xc3\xa6rt p\xc3\xa5 TV 2 NEWS i programmerne \'Mogensen og Kristiansen\' (2008-2013) og \'Tirsdagsanalysen\' (2014-) _NEWLINE_sammen med Peter Mogensen, tidligere politisk r\xc3\xa5dgiver og direkt\xc3\xb8r for T\xc3\xa6nketanken Kraka._NEWLINE_Michael Kristiansen er desuden forfatter til en r\xc3\xa6kke politiske biografier og var sammen med journalisten Jakob Kvist id\xc3\xa9mand bag dokumentarfilmen Kandidaterne fra 1998 om kappestriden om statsministerposten mellem socialdemokraten Poul Nyrup Rasmussen og Venstres Uffe Ellemann-Jensen._NEWLINE_Han var gift med Mette Walsted Vestergaard fra 2011-2013. De blev for\xc3\xa6ldre til en datter i 2010 og en s\xc3\xb8n i 2012.. Kristiansen har v\xc3\xa6ret gift to gange tidligere og har tre b\xc3\xb8rn fra tidligere forhold.'